กระทรวงสาธารณสุข เดินหน้ามาตรการเฝ้าระวังเชิงรุกในกลุ่มประชากรเสี่ยงและสถานที่เสี่ยง ขยายแลป 77 จังหวัด
กระทรวงสาธารณสุข เดินหน้ามาตรการเฝ้าระวังเชิงรุกในกลุ่มประชากรเสี่ยงและสถานที่เสี่ยง ขยายแลป 77 จังหวัด นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ระบบที่ประเทศไทยวางไว้รับมือกับโรคโควิด-19 ได้ปรับเปลี่ยนไปตามสถานการณ์ทั้งภายในและภายนอกประเทศ จากระยะแรกของการเกิดโรคทั้งหมดเป็นการนำเข้าเชื้อจากประเทศจีน จึงเน้นมาตรการค้นหาผู้ป่วยที่เป็นนักเดินทางใน 3 จุดหลัก คือ ที่ด่านควบคุมโรคระหว่างประเทศ สถานพยาบาล และชุมชน รวมถึงผู้เข้าข่ายสงสัยป่วย (PUI) ต่อมาเมื่อสถานการณ์เปลี่ยนเป็นการระบาดในประเทศและมีพื้นที่พบผู้ป่วยต่อเนื่องอย่างภูเก็ต และ กทม. จำต้องหาสาเหตุ จึงปรับเป็นมาตรการเป็นการตรวจค้นหาผู้ป่วยเชิงรุก (Active Case finding) ในพื้นที่เสี่ยงที่พบรายงานผู้ป่วย  ซึ่งทำมาต่อเนื่องทำให้ค้นหาผู้ป่วยเจอตั้งแต่อาการน้อยๆ แยกกัก ตัดวงจรระบาด จนจำนวนผู้ป่วยลดลงเหลือเพียงหลักหน่วยต่อเนื่องเป็นสัปดาห์ นำมาสู่มาตรการผ่อนปรนบางกิจการ/กิจกรรม ในกลุ่มเสี่ยงต่อการระบาดโรคต่ำให้กลับมาเปิดบริการได้ ถึงวันนี้เป็นเวลา 5 วันแล้ว ภาพที่เห็นคือประชาชนบางส่วนกลับมาใช้ชีวิตปกติจริงๆ คือไม่ใส่หน้ากากอนามัย ไม่เว้นระยะห่างกัน และส่วนหนึ่งไปใช้ชีวิตเบียดเสียดเสี่ยงต่อการติดโรคได้หากมีคนติดเชื้อที่ไม่แสดงอาการปะปนเข้าไป ดังนั้นมาตรการล่าสุดที่จะดำเนินการจากนี้คือ มาตรการเฝ้าระวังเชิงรุกในกลุ่มประชากรเสี่ยง และสถานที่เสี่ยงที่มีการรวมตัวของคนจำนวนมาก ค้นให้เจอผู้ติดเชื้อที่ไม่แสดงอาการและแยกออก โดยให้คณะกรรมการโรคติดต่อจังหวัดเป็นผู้กำหนดประชากรกลุ่มเสี่ยง พื้นที่เสี่ยง ทำแผนและดำเนินการ ซึ่งจะขยายการตรวจทางห้องปฏิบัติการไปยัง 77 จังหวัดทั่วประเทศ ตั้งเป้าตรวจให้ได้อีก 170,000 ตัวอย่าง ภายใน 1-2 เดือน โดยสัปดาห์หน้าจะกระจายวัสดุสนับสนุนไปทุกจังหวัดและจะเร่งรัดเพื่อเฝ้าระวังเชิงรุกให้ครอบคลุมเพื่อให้สอดคล้องกับการผ่อนปรนกิจการและกิจกรรมในระยะถัดไป